เข้มงวดการเฝ้าระวังการเดินทางเข้าประเทศ ป้องกันการแพร่ระบาดสายพันธุ์ใหม่โอมิคร่อน ย้ำประชาชนคงมาตรการแบบขั้นสูงสุด
นพ.เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กล่าวว่า จากการแพร่ระบาดของโควิด-19 สายพันธุ์ใหม่โอมิครอนที่ล่าสุดทั่วโลกพบผู้ติดเชื้อใน 56 ประเทศจึงได้จัดมาตรการเข้มข้นโดยเฉพาะการเฝ้าระวังการเดินทางเข้าประเทศไม่อนุญาตให้ประเทศแถบแอฟริกาที่เป็นต้นทางแพร่ระบาดเข้าประเทศมาตั้งแต่วันที่ 1 ธันวาคม ส่วนผู้ที่เข้ามาแล้วมีระยะเวลาการกักตัวและติดตามเฝ้าระวัง รวมถึงประเทศอื่นๆ ที่เข้ามาหากตรวจพบว่าติดเชื้อจะเก็บตัวอย่างส่งตรวจสายพันธุ์ทุกรายและเข้าสู่กระบวนการหาผู้สัมผัส ขณะที่การฉีดวัคซีนยังสามารถลดการเสียชีวิต และป่วยหนักที่ครอบคลุมถึงสายพันธุ์โอมิครอนได้ เห็นได้จากข้อมูลการระบาดในประเทศแอฟริกาส่วนใหญ่มีอาการน้อย ไม่ต้องนอนโรงพยาบาล จึงไม่อยากประชาชนวิตกกังวลมากเกินไปเพราะสายพันธุ์ที่ระบาดในไทยและทั่วโลกยังเป็นสายพันธุ์เดลตาโดยย้ำให้ยึดมาตรการ VUCA ช่วยลดความเสี่ยง ประกอบด้วย การฉีดวัคซีน การป้องกันตนเองแบบขั้นสูงสุดใส่หน้ากาก เว้นระยะห่าง ล้างมือ โควิดฟรีเซตติ้ง และการตรวจ ATK โดยเฉพาะในช่วงเทศกาลวันหยุดยาวช่วงเทศกาลปีใหม่ ย้ำให้ประชาชนยึดมาตรการเข้มข้นเพื่อป้องกันการแพร่ระบาด ไม่รวมกลุ่มหนาแน่นสวมใส่หน้ากากขณะที่พบปะพูดคุย หากมีอาการเสี่ยงให้ตรวจ ATK ทันทีส่วนการกลายพันธุ์ถือเป็นธรรมชาติของเชื้อไวรัสบางชนิดก็จะค่อยๆ หายไป แต่หากกลายพันธุ์เช่นเดียวกับสายพันธุ์เดลตาองค์การอนามัยโลกก็จะมีการประเมินสถานการณ์เพื่อแจ้งเตือนและมีมาตรการป้องกันต่อไป